Meisie word uit huis gejaag, word verkragArgieffoto ŉ 22-jarige man is Woensdag tot vyf jaar tronkstraf gevonnis vir statutêre verkragting nadat sy meisie by hom moes oorslaap nadat haar pa haar uit die huis uit gejaag het. Die man is in die Empangeni-streekshof in KwaZulu-Natal gevonnis. Kapt. Thulani Zwane, ŉ polisiewoordvoerder, het Donderdag gesê die voorval het in Februarie gebeur. Die 14-jarige meisie se ouers het haar na ŉ snoepwinkel in die Nqwelezane-omgewing gestuur. Sy het te lank geneem om terug te keer huis toe, omdat sy saam haar kêrel gekuier het. “Sy het laat by die huis aangekom en haar woedende pa het haar uit die huis uit gejaag,” het Zwane gesê. “Sy is toe na haar kêrel se huis waar hulle aan seksuele aktiwiteite deelgeneem het.” Haar ma het die volgende dag ŉ saak van verkragting by die polisie aanhangig gemaak en die man is in hegtenis geneem.